Marit Clausen

Marit Clausen (født 25. juni 1996 på Ranheim i Trondheim) er en norsk fotballspiller og tidligere håndballspiller. 

Hun har vært lagkaptein på det norske U16-landslaget i fotball. Der spilte hun hovedsakelig midtstopper, men med tiden ble hun omskolert til spiss. I håndball spilte hun for Ranheim IL og har også der aldersbestemte landskamper.
 Fotballkarriere 
Clausen startet fotballkarrieren i Ranheim IL, før hun gikk videre til Trondheims-Ørn. Første seriekamp i 2012 debuterte Clausen for Ørn i Toppserien. Hennes første scoring kom i derbyoppgjøret borte mot Kattem. Clausen ble første gang tatt ut på landslaget for U15 i 2011. Den 16. februar 2012 debuterte hun for U17-landslaget som 15-åring i 1-0-tapet mot England. Resten av året var hun kaptein for U16. 

Etter noen sesonger som midtstopper for Trondheims-Ørn, ble hun før 2017-sesongen utnevnt til kaptein i Trondheims Ørn, 20 år gammel. Etter å ha slitt med flere småskader over tid ble en prolaps høsten 2017 avgjørende for at Clausen valgte å legge opp i en alder av 21 år. 

I 2018 re-startet hun fotballkarrieren igjen for Ranheim i 3. divisjon, og fant tilbake motivasjonen etter skadeproblemene. Før 2019-sesongen var hun tilbake på trening i Trondheims-Ørn og signerte på nytt for klubben. Og hun ble nå satset på som spiss, en posisjon hun alltid hadde følt seg som. Tilbakekomsten i Ørn ble en suksess og Clausen ble lagets toppscorer i comeback-sesongen.

Også i 2020 ble hun lagets toppscorer, med ni mål i første sesong etter at Trondheims-Ørn ble til Rosenborg. Etter sesongen ble det kjent at Clausen var ferdig i klubben. Hun avslo tilbud fra klubber i både Frankrike, Italia og Sverige, før hun overraskende signerte for Kolbotn. Etter 2022-sesongen ble det kjent at Clausen var ferdig i Kolbotn, og valgte å prioritere studier i Trondheim.

 Håndballkarriere 
Clausen spilte på seniorlaget til Ranheim IL i 2.divisjon, der de kjempet i toppen som opprykkskandidat. Hun var kantspiller og i løpet av 2012 deltok Clausen på en rekke samlinger for aldersbestemte landslag i håndball, hun spilte tre landskamper før hun i løpet av året valgte å takke nei til videre uttak til samlinger på landslag for å satse på fotball.

 Annet 
Clausen ble rangert som nummer 396 på listen over de tusen beste idrettsutøverne i Trøndelag i avisa Nidaros sin kåring i 2022.

I 2023 ble hun engasjert som fotballekspert for TV 2.

 Referanser 
Nidaros: Trøndersk idretts adelskalender 2022 (krever abonnement)

 Eksterne lenker 

 www.altaposten.no  Marit Clausen om Åpent nordisk mesterskap. Besøkt 4. januar 2013. 

Kategori:Norske fotballspillere
Kategori:Fotballspillere for Ranheim Fotball
Kategori:Fotballspillere for SK Trondheims-Ørn
Kategori:Fotballspillere for Rosenborg BK Kvinner
Kategori:Fotballspillere for Kolbotn Fotball Kvinner